Diari Oficial de la Generalitat Valenciana


Sumari del DOGV 5889, del 10-11-2008 (2008/12399)

Aprovació del projecte d'urbanització i modificació del projecte de reparcel·lació de l'àmbit unitat d'execució número 4 Collet I del Pla General d'Ordenació Urbana de Benicarló.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   5889

Data del DOGV
:   10-11-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/12582


Data del document
:   02-10-2008

Organisme emissor
:   Ajuntament de Benicarló

Tipus de document
:   Informació Pública

Descriptors 

:   * Benicarló
    * administració local
    * pla d'urbanisme

Aprovació del projecte d'urbanització i modificació del projecte de reparcel·lació de l'àmbit unitat d'execució número 4 Collet I del Pla General d'Ordenació Urbana de Benicarló. [2008/12347]  
L'alcalde, Marcelino Domingo Pruñonosa, en data 30 de setembre de 2008, ha firmat el decret següent:  
Exposició de fets  
I. En data 1 de juliol de 2008, pel decret del tinent d'alcalde, el senyor Conca Caballero, s'adopta la resolució següent:  
«Relació de fets  
I. En data 11 de juny de 1987, la Conselleria d'Obres Públiques, Urbanisme i Transports va aprovar definitivament el Pla Parcial del Sector 8-A Collet de Benicarló.  
II. El Ple de la corporació, en la sessió de l'1 d'abril de 2004, va acordar aprovar l'alternativa tècnica del Programa d'Actuació Integrada per al Desenvolupament de la Unitat d'Execució número 4 del Pla Parcial Sector 8-A Collet, així com adjudicar la condició d'urbanitzador a Agustín Sansano Sanz.  
III. El Ple de la corporació, en sessió del 27 de març de 2008, va acordar aprovar l'estudi de detall per a la nova parcel·lació de la unitat d'execució número 4 del sector 8-A Collet de Benicarló, presentat per l'agent urbanitzador el 3 d'octubre de 2007.  
IV. Mitjançant un decret de l'Alcaldia, de data 26 de maig de 2008, es va aprovar el projecte de reparcel·lació de la unitat d'execució número 4 del sector 8-A Collet de Benicarló, presentat per l'agent urbanitzador en data 3 d'octubre de 2007 (BOP de Castelló núm. 71, de 10 de juny de 2008).  
V. En data 19 de juny de 2008 (registre d'entrada núm. 12926), Agustín Sansano Sanz, agent urbanitzador del Programa d'Actuació Integrada per al Desenvolupament de la Unitat d'Execució número 4 del Pla Parcial Sector 8-A Collet, presenta memòria i compte detallat de quotes d'urbanització 1 (quotes 1, 2.1 i 3.1) per a la seua tramitació i aprovació.  
VI. Vist l'informe proposta de la tècnica de gestió d'Urbanisme de data 27 de juny de 2008.  
Fonaments de dret  
I. D'acord amb el que preveu l'article 181.1 de la Llei 16/2005, de 30 de desembre, Urbanística Valenciana, l'administració actuant ha d'aprovar les quotes d'urbanització i la seua imposició, sobre la base d'una memòria i un compte detallat i justificat, que s'ha de sotmetre a una audiència prèvia dels afectats, o tramitar-se amb el projecte de reparcel·lació.  
II. D'acord amb el que preveu l'article 84 de la Llei 30/1992, de 26 d'abril, de Règim Jurídic de les Administracions Públiques i del Procediment Administratiu Comú, durant el tràmit d'audiència, els interessats, en un termini no inferior a 10 dies ni superior a 15, podran al·legar i presentar els documents i justificacions que estimen pertinents.   
III. D'acord amb el que preveu l'article 21.1.s de la Llei 7/1985, de 2 d'abril, Reguladora de les Bases del Règim Local, s'atribuïxen a l'Alcaldia totes aquelles competències que les lleis assignen al municipi i que no s'atribuïsquen a altres òrgans municipals, i considerant que per Decret de l'Alcaldia de 19 de juny de 2007 es van delegar les competències de l'alcalde en matèria d'urbanisme.  
En virtut de tot això, resolc:  
1. Concedir audiència a les persones afectades per la memòria i el compte detallat de quotes d'urbanització 1 (quotes 1, 2.1 i 3.1), presentada el 9 de juny de 2008 (registre d'entrada núm. 12800), per Agustín Sansano Sanz, agent urbanitzador del Programa d'Actuació Integrada per al Desenvolupament de la Unitat d'Execució Número 4 del Pla Parcial Sector 8-A Collet, perquè, durant un termini de 15 dies hàbils, comptadors des de l'endemà de la notificació d'esta resolució, puguen examinar el document al departament d'Urbanisme d'este Ajuntament (c/ Ferreres Bretó, núm. 10, tercer pis), així com formular les al·legacions i presentar els documents i justificacions que consideren oportuns.  
2. Notificar esta resolució a les persones interessades, i indicar-los que, contra este acte de tràmit, no es pot interposar cap recurs.»  
II. Consta en l'expedient el certificat del secretari general, el senyor Bravo Sánchez, de data 7 d'agost de 2008, que literalment és com segueix:  
«Que segons els antecedents que consten en aquesta Secretaria a càrrec meu, consta que en relació amb l'expedient PAII/285 TX-4 Sector 8-A Collet del PGOU de Benicarló, s'ha donat audiència a les persones afectades per la memòria i compte detallat de les quotes d'urbanització 1 (quotes 1, 2.1 i 3.1) presentada per Agustín Sansano Sanz, agent urbanitzador del PAI, durant el termini de 15 dies hàbils a comptar des del dia següent a la notificació del decret de data 1 de juliol de 2008, i que durant aquest termini no s'han presentat al·legacions.»  
III. En data 15 de setembre de 2008, l'arquitecte municipal, el senyor Pérez Lores, emet l'informe següent:  
«Que s'ha exposat al públic el projecte d'urbanització de l'àmbit UE.4 Collet I i s'ha donat audiència de la memòria i compte detallat de quotes d'urbanització.  
En relació amb el projecte d'urbanització s'han presentat dos al·legacions a este. Este ha sigut sotmés a informe pels Servicis d'Enginyeria Municipals. S'adjunta un annex amb el dit informe per a la seua inclusió en el projecte refós.  
No consta en l'expedient l'estudi d'impacte ambiental preceptiu d'acord amb el Decret 162/1990, de 15 d'octubre, que establix el reglament de desplegament de la Llei 2/1989, de 3 de gener, d'Impacte Ambiental, de la Generalitat Valenciana, annex II. 3.f (modificat mitjançant el Decret 32/2006, de 10 de març, de la Conselleria de Territori i Habitatge). Juntament amb el document exposat al públic, s'haurà d'haver exposat el document que permeta fer l'estimació d'impacte ambiental.  
En relació amb la memòria i compte detallat, esta no ha rebut al·legacions sobre el seu contingut, i es troba adequada al projecte de reparcel·lació que desenvolupa.  
En la dita memòria s'ha adjuntat la justificació dels honoraris d'estudi de detall, avantprojecte d'urbanització i projecte de reparcel·lació. Se sol·licita en esta l'autorització per al cobrament de les quotes 1 (honoraris d'indemnitzacions), quota 2.1 (estudi de detall i avantprojecte d'urbanització) i quota 3.1 (honoraris del projecte de reparcel·lació)  
Al·legacions al projecte d'urbanització:  
Fernando Vázquez Albert, en representació d'Iberdrola Distribución Eléctrica, SAU.  
Julio Delgado Espinós, en representació de Sepiva.  
Fernando Vázquez Albert, en representació d'Iberdrola Distribución Eléctrica, SAU  
L'al·legació s'estructura en quatre apartats. El primer fa referència a qüestions tècniques de subministrament de servici a les diferents parcel·les que ha de preveure el projecte d'urbanització segons la legislació vigent. El segon es referix a la previsió de modificació del traçat de les possibles infraestructures elèctriques que existisquen en el sector, integrant-les-hi. El tercer apartat invoca l'article 45 del Reial Decret 1955/2000, pel qual les instal·lacions elèctriques han de ser cedides a l'empresa al·legant. Finalment, el quart apartat menciona la qualificació de sòl que ha d'atorgar-se als sòls en què es preveja la instal·lació de centres de transformació (CT).  
Respecte dels dos primers apartats, el projecte d'urbanització haurà d'haver previst estes circumstàncies, tant la distribució elèctrica per a subministrament de les diferents parcel·les, així com la distribució de la xarxa i els seus CT, com el tractament que hagen de tindre les instal·lacions elèctriques existents i la seua integració, si és el cas, en la urbanització. Analitzat el projecte d'urbanització, no s'acompanya l'informe de la companyia subministradora d'energia elèctrica sobre la xarxa projectada i la seua adequació per a donar servici a les diferents parcel·les. Tampoc, s'adjunta informe del titular de les xarxes que existixen en l'àmbit d'actuació. L'urbanitzador, prèviament a l'inici de les obres haurà d'aportar els informes sectorials de les empreses subministradores de servicis i de les titulars d'infraestructures existents. Les obres no tingudes en compte en el projecte d'urbanització que, per exigències legals de les companyies mencionades, s'hagen de tindre en compte per a l'execució de l'obra urbanitzadora i no hagen sigut previstes en el projecte, en el cas que hagueren pogut ser tinguts en compte, seran costejades per l'urbanitzador sense possibilitat de repercussió als propietaris.  
Respecte del tercer apartat, no es considera oportú fer referència a la cessió de les instal·lacions a favor d'Iberdrola, perquè tal cessió, si correspon, es realitzarà a la companyia que tinga la condició de distribució en el sector.  
Finalment, fer menció que el sòl per a la instal·lació dels CT es troba inclòs en el projecte d'urbanització integrats en espais privats. No obstant això, el projecte de reparcel·lació no ha distingit estes parcel·les com a dotacions privades, ni la forma com seran cedides a l'empresa elèctrica.  
Per tot això, s'informa desfavorablement l'al·legació respecte als tres primers apartats.   
S'emet informe favorable, en relació amb la necessitat de modificar el projecte de reparcel·lació, en el sentit d'incorporar les parcel·les amb destinació a CT com a parcel·les dotacionals privades, sense aprofitament lucratiu, a fi de poder-les cedir posteriorment a l'empresa subministradora corresponent.  
Julio Delgado Espinós, en representació de Sepiva  
Esta al·legació no pot considerar-se realitzada sobre el projecte d'urbanització, perquè fa referència a qüestions de titularitat de parcel·les en el projecte de reparcel·lació. A la vista de l'exposició al públic del projecte d'urbanització, l'al·legació posa de manifest que el projecte de reparcel·lació conté un error en la determinació de la titularitat de la parcel·la B. En este, esta figura com a parcel·la pública ja afecta a la seua destinació. No obstant això, es manifesta que esta parcel·la consta en el Registre de la Propietat a nom de Sepiva amb la referència següent: tom 1258 - llibre 328 - foli 57 - finca 26.478. La superfície escripturada és de 932,77 m².  
Comprovats els arxius municipals, esta parcel·la no és propietat de l'Ajuntament, per la qual cosa haurà d'estudiar-se per l'urbanitzador la situació registral d'esta i la seua titularitat. S'haurà de considerar l'adjudicació que li correspondria o, a la vista que l'aprofitament que li correspon per aplicació de l'aprofitament tipus aprovat, en principi, no dóna lloc a parcel·la mínima, la compensació corresponent i la seua incorporació en el projecte de reparcel·lació per mitjà de projecte modificatiu o annex a l'actual, que haurà de tramitar-se adequadament.  
S'emet un informe favorable de l'al·legació en el sentit que l'urbanitzador faça l'estudi corresponent sobre la titularitat de la parcel·la al·legada i, si és el cas, incorpore al projecte de reparcel·lació la parcel·la adjudicada a qui corresponga o, si això no fóra possible, la compensació econòmica corresponent que haurà d'incorporar-se a la liquidació provisional.  
Proposta  
En relació amb el projecte d'urbanització:  
Se n'emet informe favorable, amb els condicionants establits en els informes dels servicis d'enginyeria municipals i els següents relatius a la seua tramitació:  
1. Haurà de tramitar-se el corresponent estudi d'impacte ambiental, sense el qual no podrà ser aprovat el projecte d'urbanització.  
2. Haurà de presentar document refós i visat que incloga les consideracions que es contenen en els informes dels servicis d'enginyeria municipals i que es reproduïxen en l'annex.  
3. S'inclourà, prèviament a l'inici de les obres, el document de gestió de residus.  
4. Igualment, prèviament a l'inici de les obres, haurà d'aportar els informes sectorials de les empreses subministradores de servicis i de les titulars d'infraestructures existents. Les obres no tingudes en compte en el projecte d'urbanització que, per exigències legals de les companyies mencionades, s'hagen de tindre en compte per a l'execució de l'obra urbanitzadora i no hagen sigut previstes en el projecte, en el cas que hagueren pogut ser tingudes en compte, seran costejades per l'urbanitzador sense possibilitat de repercussió als propietaris.  
En relació amb el projecte de reparcel·lació:  
Este ja es troba aprovat. No obstant això, davant de l'aparició d'un titular no tingut en compte en este, d'una banda, i la necessitat de desvincular els sòls amb destinació per a centre de transformació de les parcel·les privades lucratives, com al·lega Iberdrola, d'un altre, este haurà de ser objecte de modificació en el sentit següent:  
1. Haurà d'estudiar la titularitat reclamada per Sepiva sobre la finca denominada B en el dit projecte. S'haurà, igualment, si és el cas, d'adjudicar la parcel·la corresponent o, si això no fóra possible, per quantia dels drets, es considerarà la compensació corresponent, que haurà d'incorporar-se al quadre de liquidació com a càrrega a repartir entre la totalitat dels propietaris afectats.  
2. D'altra banda, haurà d'incorporar les parcel·les sense aprofitament lucratiu, amb destinació a centres de transformació, que quedaran vinculades al conjunt de propietaris com a dotacions privades a cedir a la companyia subministradora.  
3. De conformitat amb l'acord d'aprovació de l'estudi de detall i el text modificat número 1 del projecte de reparcel·lació, l'urbanitzador haurà de tindre en compte en el desenvolupament de l'obra l'al·legació presentada per l'afectat Granja Vicent, SL, a fi de poder comprovar i, si és el cas, incorporar, les indemnitzacions o reposicions necessàries de les instal·lacions existents en l'àmbit i que afecten la granja ubicada al sòl limítrof.   
En relació amb la memòria i compte detallat de quotes:  
Des del punt de vista formal, el document es troba adequat. No obstant això, en primer lloc, no s'ha produït la inscripció registral de les finques adjudicades, per la qual cosa no s'ha finalitzat el procés de reparcel·lació, i no es considera procedent la liquidació de la totalitat dels honoraris corresponents a esta fase.  
D'una altra banda, el dit compte haurà de ser modificat per a incorporar les modificacions derivades de l'annex del projecte de reparcel·lació, ja que este no ha tingut en compte la totalitat de les finques originals. D'esta manera, una vegada modificat el projecte de reparcel·lació, podrà liquidar-se la primera quota plantejada (indemnitzacions) per a poder inscriure adequadament el document administratiu redactat d'acord amb el modificat.  
Se n'emet, per tant, un informe desfavorable, fins a l'esmena de les deficiències detectades.  
De tot això s'informa, als efectes que pertoque.  
Annex  
Informe dels servicis d'enginyeria municipals  
- El projecte d'urbanització refós haurà de tindre en compte les consideracions següents:  
General  
- El projecte d'urbanització haurà d'estar visat, i en l'actualitat no ho està.  
- Segons la Llei Urbanística Valenciana (LUV), s'haurà de firmar una acta de comprovació del replantejament de l'obra d'urbanització, que haurà d'estar firmada per un tècnic de l'Ajuntament.  
- No s'adjunta la conformitat de les diferents empreses subministradores de servicis urbanístics, pel que fa al seu dimensionament, que hauria d'aportar-se.  
- Haurà d'adjuntar-se un pla de control de qualitat per a l'obra, el qual sí que se cita en el projecte d'urbanització, però no es troba ni s'inclou en el projecte. Este pla assegurarà que tots els materials emprats estiguen homologats convenientment i que presenten la resistència adequada a l'ús a què seran destinats.  
- En l'avantdit pla de control de qualitat s'inclourà un pas amb cambra d'inspecció que informe sobre els pendents i l'estat de les canonades tant de drenatge com de sanejament que s'han d'instal·lar.  
- Totes les xarxes de servicis aèries hauran de ser soterrades, i es desviarà qualsevol línia de qualsevol servici aeri existent.  
- Abans del començament de les obres, s'hauran d'aportar els diferents convenis subscrits amb les diferents empreses subministradores de servicis (Iberdrola Distribución Eléctrica, SAU; Repsol o Gas Natural; Sorea; Ono, i Telefónica).  
- Durant l'execució de l'obres d'urbanització es notificarà als servicis tècnics de l'Ajuntament el desenvolupament d'estes perquè d'esta manera se'n puga fer un seguiment fins i tot amb visites a l'obra.  
- Abans de la recepció final de les obres s'aportaran els plànols finals de l'obra (as-built).  
Demolicions  
- S'haurà d'incloure en el projecte d'urbanització un estudi de gestió de residus de construcció i demolició.  
Drenatge i sanejament  
- Les arquetes de connexió s'instal·laran a l'interior de les parcel·les, sense envair la via pública, i la connexió a la xarxa es farà per mitjà de pou de registre o peça especial d'unió.  
- Serà necessari l'estudi de la xarxa a què es connecta, i es comprovarà que la dita xarxa té prou capacitat per a absorbir de manera adequada el cabal que s'hi afig.  
- Per a no incrementar de manera injustificada el preu del projecte, els pous de registre podran separar-se fins a 50 m, i llavors es faran servir peces especials d'unió per a connexions, tant de sanejament com d'embornals.  
- El tub de sanejament no serà de formigó, sinó de PVC.  
Ferms i paviments  
- Es modificarà la tipologia de rampa d'accés per a persones amb mobilitat reduïda, i es projectaran les rampes d'un sol pendent la banda senyalitzadora de les quals arribe fins al límit de parcel·la.  
- No es localitza la secció del vial 5. S'hi haurà d'incloure.  
- El vial 1 s'enllaçarà convenientment amb el vial 4, i s'executarà una rotonda que facilite el flux de vehicles d'un vial a un altre i de manera convenient.  
- Les bases del programa indiquen que s'executaran 20 cm de tot-u natural com a base dels vials, la qual cosa s'ha canviat per 20 cm de sòl seleccionat amb CBR < 20, la qual cosa s'haurà de justificar adequadament.   
Aigua potable  
- El tipus d'hidrant haurà de ser aprovat pels servicis de bombers de la població. Seran soterrats sota una rasant i s'instal·laran en una arqueta completa (per a evitar una instal·lació massa profunda) amb tapa de ferro colat. Complirà la norma UNE-23.407 i seran d'entrada recta amb brida DIN PN-16, obertura amb clau quadrada de 25 mm i disposaran de dos eixides de 2-1/2" per a muntar ràcords de 70 mm.  
- Els hidrants s'instal·laran a la part més ampla de la vorera, a la protecció d'aparcament; i si això ens porta a la necessitat d'instal·lar d'alguna peça més d'unió, esta s'hi afegirà.  
- No cal incloure una connexió d'aigua potable per parcel·la. Quan s'hi construïsca ja se sol·licitarà i la concedirà Sorea.  
- No s'instal·larà connexió de reg ni boca de reg fora de la zona enjardinada.  
- L'empresa Sorea, concessionària del servici d'aigua potable de la població, haurà de presentar un plànol de conformitat de les instal·lacions   
Telecomunicacions  
- Cal incloure instal·lacions per a les dos operadores de telecomunicacions instal·lades a la població. Si n'hi cap que no estiguera interessada en la instal·lació de les seues canalitzacions, haurà de presentar un escrit de renúncia.  
- És necessària l'aprovació de les xarxes que han d'instal·lar les empreses subministradores incloses en el projecte d'urbanització.  
- La ubicació dels pedestals per a armaris serà en parcel·les privades o estos es trobaran embeguts als murs de les tanques.  
Mobiliari urbà  
- El mobiliari urbà que s'ha d'instal·lar l'hauran d'aprovar els tècnics municipals abans d'instal·lar-lo.   
- Tots els elements de mobiliari urbà que siguen de fusta hauran de posseir el certificat FSC, el qual s'entregarà abans de la recepció de la urbanització.  
- És necessari afegir més senyalització, ja que la que s'inclou no es considera suficient, a més, esta senyalització haurà d'estar aprovada per la Policia Local.  
- No cal que els pals de la senyalització siguen d'alumini.  
- No haurà d'instal·lar-se mobiliari urbà de cap tipus dins de les zones verdes, per la qual cosa els bancs inclosos a la zona enjardinada hauran de traure's cap a la zona de formigó.  
Centres de transformació, baixa i mitjana tensió  
- Els centres de transformació i xarxes de distribució subterrànies de mitjana (U=20 kV) baixa tensió (U=400 V) descrits en projecte hauran d'estar d'acord amb el conveni subscrit amb Iberdrola Distribución Eléctrica, SAU.  
- Igualment, la desviació de LAMT estarà consensuat amb Electra del Maestrazgo.  
- El tram de LAMT d'Electra del Maestrazgo que discorre per damunt de zona verda serà soterrat igualment, i es farà l'entroncament aeri subterrani al límit de la unitat d'execució.  
Enllumenat públic  
Punt de llum:  
- El punt de llum a instal·lar a les zones de trànsit rodat serà de 10 m d'altura amb columna troncocònica d'acer galvanitzat amb lluminària tipus Iridium SGS253 SON 250W DN K CR FG.  
- El punt de llum a instal·lar a les zones de vianants serà de característiques mecàniques del model Nikolson d'acer galvanitzat en calent pintat en color gris de 5 m d'altura amb doble lluminària per bàcul. Marca: Il·luminació ATP. Model: Metropoli LP, o semblant, Classe II, IP-66, IK-10, difusor de vidre temperat de 5 mm de grossària, llis. Referència MET LP-150W HM color blau amb equip d'encesa d'alt factor.  
- Es tindrà especial atenció a l'hora de l'arreplega i col·locació dels bàculs en obra.  
- No es rebran els bàculs i les lluminàries que presenten defectes en la pintura referent a rascades produïdes durant el transport o durant la fase de col·locar-los.   
- A la zona de vianants es canviarà la posició dels arbres per fanals, i quedaran cinc punts de llum i quatre arbres.  
Circuits, tubs quadre de comandament i projecció:  
- En el cas de tindre únicament un circuit elèctric, per cada rasa discorreran com a mínim dos tubs de 100 mm, i en quedarà un de reserva. És a dir:  
Nre. de circuits = n.  
Nre. de tubs per rasa = n+1.  
- Es dividirà la instal·lació en tres circuits, un per illa i un altre per a la zona verda.  
- No es realitzaran entroncaments a les arquetes. Les tres fases més el neutre del circuit pujaran fins a la caixa registre de connexions del punt de llum on esta ubicada la caixa de fusibles. Es connectarà a la dita caixa la fase que li corresponga.  
- La unió des de la caixa de fusibles a l'equip de la lluminària es realitzarà amb una mànega de les característiques següents: M3 x 2,5 mm² Cu 0,6/1kV RV-K (F+N+TT) com a mínim.  
- El circuit de comandament per al control del doble nivell es realitzarà amb una mànega de les característiques següents: M2 x 2,5 mm² Cu 0,6/1kV RV-K (F+N) com a mínim.  
- Cada circuit tindrà una protecció per a contactes indirectes que anirà a càrrec d'un diferencial tetrapolar de 300 mA de sensibilitat superimmunitzat. La protecció contra sobrecàrregues i curtcircuits anirà a càrrec d'un interruptor magnetotèrmic tetrapolar d'intensitat d'acord amb la càrrega que en depén, per circuit. S'instal·larà igualment un contactor tripolar classe AC-3 de TEE de Schneider Electric, o semblant, per a l'obertura i tancament automatitzada, per circuit. Igualment i per circuit s'instal·laran tres interruptors unipolars; un per cada fase per a labors de seguretat en el manteniment. L'aparellatge a utilitzar serà de Schneider Electric.  
- Tot l'aparellatge s'ubicarà en un quadre de comandament i protecció que complirà les prescripcions de la ITC-009. Indicar la posició de la CGP i CMP als STM abans d'instal·lar-los.  
Arquetes:  
- Tots els punts d'enllumenat públic hauran de tindre la seua arqueta normalitzada, juntament amb este, per a permetre el pas del circuit o dels circuits elèctrics i connexió des de la mateixa al punt de llum.  
- Les arquetes seran normalitzades i estaran formades per marc, tapa i calaix de polièster tipus CAT-E40/4 enllumenat d'Aemsa. El color serà gris clar SEI6684.  
- Les arquetes utilitzades per a realitzar girs a 90é o semblants seran de les mateixes característiques que les utilitzades per a alimentar els punts de llum, és a dir arquetes de polièster tipus CAT-E40/4 d'Aemsa.  
Posada a terra:  
- Totes les instal·lacions, siga quin siga el material de les columnes o bàculs, disposaran d'esta instal·lació.  
- La posada a terra dels suports es realitzarà per connexió a una xarxa de terra comuna per a totes les línies que partisquen del mateix quadre de mesura, comandament i protecció, que anirà a càrrec d'un elèctrode compost per un cable unipolar aïllat, de tensió assignada 450/750 V, amb recobriment de color groc i verd, i secció mínima de 16 mm² de Cu que discorrerà per l'interior del tub acompanyant al circuit o als circuits al llarg de tot el traçat de l'enllumenat públic. A este cable es connectaran piquetes d'1,5 m de Cu en posició vertical, de 14 mm de diàmetre com a mínim. Es clavarà una piqueta per cada tres suports de lluminària com a mínim.  
- L'enllaç de l'elèctrode de posada a terra amb cada suport de lluminària es realitzarà per mitjà de cable unipolar aïllat, de tensió assignada 450/750 V, amb recobriment de color groc i verd, i secció mínima de 16 mm² de Cu a l'interior de l'arqueta corresponent.   
Jardineria i complements  
Característiques dels elements proposats  
La terra vegetal d'aportació haurà de tindre les següents característiques:  
Terres de jardineria  
En qualsevol cas han d'estar exemptes de qualsevol contaminant químic i presència de residus, i hauran de complir els mínims següents:   
Textura  
Arena: 50-80%.  
Llim: 30%.  
Argila: 20%.  
Granulometria  
Fraccions superiors a 2 mm inferiors al 15% i exempts de partícules de diàmetre superior a 25 mm.  
Composició química  
Nitrogen: 15%.   
Fòsfor: 14 mg g/kg.  
Potassi: 150 m kg/kg.  
Carbonats totals: <10%.  
Matèria orgànica oxidable: 3% .  
Relació C/N: 10.  
Conductivitat elèctrica: 2 mohm/cm.  
pH: entre 6-7,8.  
Humitat: 20-25%.  
Tal com s'establix en el projecte s'haurà d'instal·lar una malla geotèxtil.  
Per a evitar els arrossegaments per part dels elements meteorològics s'haurà de preveure una separació física entre els tres tipus de paviments proposats del menys 8 centímetres d'altura, entre les fases proposades, és a dir, terra d'alber/graves/paviment de formigó estampat.  
L'inert d'aportació per al cas de la terra d'alber estarà prou compactat per a evitar els arrossegaments.  
Els perfils de les aportacions inertes hauran d'executar-se de manera que queden perfectament horitzontals, evitant així variacions de perfil pronunciades.  
Exemplars vegetals proposats  
Amb referència als exemplars que s'ha previst aportar, s'ha triat Pinus halepensis i Citrus aurantium.  
Atés el plantejament existent de les zones enjardinades extensives a l'àmbit del polígon industrial format per zones amb inert i exemplars de Citrus i Pinus, s'entén que la proposta no és adequada.  
El gènere Pinus s'entén no adequat per al cinturó periurbà d'integració amb zones de cultiu de secà composta majoritàriament per exemplars d'Olea, Ceratonia i Prunus amygdalus, que s'entenen més apropiats que l'espècie proposada, desplaçant així la predominança del Pinus a zones forestals.   
No obstant això, per la configuració de la zona verda proposada, de caràcter obert amb zones de descans previstes per mitjà de bancs, s'entén que els exemplars que hauran d'integrar-s'hi, almenys els d'alineació, haurien de ser d'un creixement relativament ràpid i de copa atapeïda, amb l'objecte d'oferir ombra, sense perdre el seu caràcter autòcton i resistent a sòls, plagues, malalties i dèficit hídric.  
Per això, es proposa el canvi d'espècie, desestimant el gènere Pinus, reemplaçant-ho per altres espècies, com el Celtis australis.  
No s'emeten objeccions respecte de la proposta d'implantació dels exemplars de Citrus aurantium.  
Els exemplars hauran d'anar previstos d'un tutor, de 60 mm, si més no, de diàmetre, amb unions elàstiques.  
Reg de la zona verd  
No es preveu la instal·lació de cap reg.  
La incloure el reg origina el següent:  
Minves durant el procés d'arrelament dels exemplars incorporats (no es pot obviar el reg confiant en el caràcter autòcton de les espècies: l'exemplar ho és, però l'entorn i les condicions d'ús no).  
Increment important de costos municipals del servici públic de manteniment de les zones enjardinades, ja que s'haurà de fer el reg manual amb equips proveïts de cisterna.  
Per tant, no hauria de ser aprovat sense la introducció d'un sistema de reg localitzat convenientment dimensionat.  
Totes les espècies llenyoses que s'hi instal·len hauran de disposar d'un certificat de garantia, si més no, d'un any, contra possibles baixes per falta d'arrelament.  
Mobiliari urbà  
Tal com s'especifica en el projecte, en tots els elements que s'aporten que continguen fusta, esta haurà d'estar certificada per l'FSC. S'haurà d'aportar un certificat en el moment de la realització de la visita de recepció.  
Contenidors de residus  
No es preveu la instal·lació de contenidors per a l'arreplega de residus assimilables a urbans en el projecte d'urbanització, que haurien d'incloure's, convenientment dimensionat el nombre i la ubicació, per a donar servici a les indústries que s'implanten.  
Hauran d'incloure's papereres a la zona enjardinada.  
Condicions complementàries i no previstes en este informe  
De manera complementària i en allò no previst en este informe s'aplicarà de forma obligatòria el compliment de les Normes Tècniques de Jardineria (NTJ).»  
Fonaments de dret   
Primer. Des del punt de vista jurídic, pertoca manifestar que en la tramitació d'este projecte d'urbanització s'han evacuat els informes preceptius, que s'han tramitat conformement al procediment establit en l'article 152 i següents de la Llei 16/2005, de 30 de desembre, Urbanística Valenciana, per la qual cosa, d'acord amb el que s'ha exposat, s'emet un informe favorable de l'aprovació del projecte d'urbanització de l'àmbit unitat d'execució número 4 Collet I del PGOU de Benicarló, presentat per l'agent urbanitzador, Agustín Sansano Sanz, amb els condicionants establits en l'informe de l'arquitecte municipal, el senyor Pérez Lores, de data 15 de setembre de 2008.  
Segon. En relació amb el projecte de reparcel·lació i considerant el que disposa l'arquitecte municipal, el senyor Pérez Lores, en el seu informe de data 15 de setembre de 2008, davant de l'aparició d'un titular no tingut en compte en este, d'una banda, i la necessitat de desvincular els sòls amb destinació per a centre de transformació de les parcel·les privades lucratives, com al·lega Iberdrola, d'un altra, s'emet un informe favorable del fet que este haurà de ser objecte de modificació en el sentit següent:  
1. Haurà de procedir-se a l'estudi de la titularitat reclamada per Sepiva sobre la finca denominada B en el dit projecte. Igualment, s'haurà de procedir, si és el cas, a l'adjudicació de la parcel·la corresponent o, si això no fóra possible per quantia dels drets, s'estimarà la compensació corresponent, que haurà d'incorporar-se al quadre de liquidació com a càrrega a repartir entre la totalitat dels propietaris afectats.  
2. D'altra banda, haurà d'incorporar les parcel·les sense aprofitament lucratiu, amb destinació a centres de transformació, que quedaran vinculades al conjunt de propietaris com a dotacions privades a cedir a la companyia subministradora.  
3. De conformitat amb l'acord d'aprovació de l'estudi de detall i el text modificat número 1 del projecte de reparcel·lació, l'urbanitzador haurà de tindre en compte en el desenvolupament de l'obra l'al·legació presentada per l'afectat, Granja Vicent, SL, a fi de poder comprovar i, si és el cas, incorporar, les indemnitzacions o reposicions necessàries de les instal·lacions existents en l'àmbit i que afecten la granja ubicada al sòl limítrof.   
Tercer. En relació amb la memòria i compte detallat de quotes i considerant el que disposa l'arquitecte municipal, el senyor Pérez Lores, en el seu informe de data 15 de setembre de 2008, que des del punt de vista formal, el document es troba adequat. No obstant això, en primer lloc, no s'ha produït la inscripció registral de les finques adjudicades, per la qual cosa no s'ha finalitzat el procés de reparcel·lació, no considerant-se procedent la liquidació de la totalitat dels honoraris corresponents a esta fase.  
D'una altra banda, el dit compte haurà de ser modificat per a incorporar les modificacions derivades de l'annex del projecte de reparcel·lació, ja que este no ha tingut en compte la totalitat de les finques originals. D'esta manera, una vegada modificat el projecte de reparcel·lació, podrà liquidar-se la primera quota plantejada (indemnitzacions) per a poder inscriure adequadament el document administratiu redactat d'acord amb el modificat. Informant-se desfavorablement, per tant, fins a l'esmena de les deficiències detectades.  
Quart. En virtut del que s'ha exposat, de conformitat amb les disposicions esmentades i la resta de normativa d'aplicació, pertoca elevar a l'Alcaldia Presidència, com a òrgan competent per a la resolució de l'esmentat expedient, fent ús de les atribucions conferides per l'article 21.1.j de la Llei 7/1985, de 2 d'abril, reguladora de les Bases del Règim Local.  
En virtut de tot això, resolc:  
Primer  
Aprovar el projecte d'urbanització de l'àmbit unitat d'execució número 4 Collet I del Pla General d'Ordenació Urbana de Benicarló, presentat per l'agent urbanitzador, Agustín Sansano Sanz, amb els següents condicionants, establits en l'informe de l'arquitecte municipal, el senyor Pérez Lores, de data 15 de setembre de 2008:  
1. Haurà de tramitar-se el corresponent estudi d'impacte ambiental, sense el qual no podrà ser aprovat el projecte d'urbanització.  
2. Haurà de presentar el document refós i el visat que incloga les consideracions que es contenen en els informes dels servicis d'enginyeria municipals i que es reproduïxen a continuació:  
General  
- El projecte d'urbanització haurà d'estar visat, i en l'actualitat no ho està.  
- Segons la LUV, s'haurà de firmar una acta de comprovació del replantejament de l'obra d'urbanització que haurà d'estar firmada per un tècnic de l'Ajuntament.  
- No s'adjunta la conformitat de les diferents empreses subministradores de servicis urbanístics, pel que fa al seu dimensionament, les quals haurien d'aportar-se.  
- Haurà d'adjuntar-se un pla de control de qualitat per a l'obra, el qual sí que se cita en el projecte d'urbanització, però no es troba ni inclou en el projecte. Este pla assegurarà que tots els materials emprats estiguen homologats convenientment i que presenten la resistència adequada a l'ús a què seran destinats.  
- En l'avantdit pla de control de qualitat s'inclourà un pas amb cambra d'inspecció que informe sobre els pendents i l'estat de les canonades tant de drenatge com de sanejament a instal·lar.  
- Totes les xarxes de servicis aèries hauran de ser soterrades, i desviarà qualsevol línia de qualsevol servici aeri existent.  
- Abans del començament de les obres s'hauran d'aportar els diferents convenis subscrits amb les diferents empreses subministradores de servicis (Iberdrola Distribución Eléctrica SAU, Repsol o Gas Natural, Sorea, Ono i Telefónica).  
- Durant l'execució de l'obres d'urbanització es notificarà als servicis tècnics de l'Ajuntament el desenvolupament d'estes perquè així se'n puga efectuar un seguiment fins i tot amb visites a obra.  
- Abans de la recepció final de les obres, s'aportaran els plànols finals d'obra (as-built).  
Demolicions  
- S'haurà d'incloure en el projecte d'urbanització un estudi de gestió de residus de construcció i demolició.  
Drenatge i sanejament  
- Les arquetes de connexió s'instal·laran a l'interior de les parcel·les, sense envair la via pública, i la seua connexió a la xarxa es farà per mitjà de pou de registre o peça especial d'unió.  
- Serà necessari l'estudi de la xarxa a què es connecta, i es comprovarà que esta xarxa té prou capacitat per a absorbir de forma adequada el cabal que s'hi afig.  
- Per a no incrementar de manera injustificada el preu del projecte, els pous de registre podran separar-se fins a 50 m, i se llavors faran servir peces especials d'unió per a connexions, tant de sanejament com d'embornals.  
- El tub de sanejament no serà de formigó, sinó de PVC.  
Ferms i paviments  
- Es modificarà la tipologia de rampa d'accés per a persones amb mobilitat reduïda, i es projectaran rampes d'un sol pendent la banda senyalitzadora de les quals arribe fins al límit de parcel·la.  
- No es localitza la secció del vial 5. S'hi haurà d'incloure.  
- El vial 1 s'enllaçarà convenientment amb el vial 4, i s'executarà una rotonda que facilite el flux de vehicles d'un vial a un altre i de manera convenient.  
- Les bases del programa indiquen que s'executaran 20 cm de tot-u natural com a base dels vials, la qual cosa s'ha canviat per 20 cm de sòl seleccionat amb CBR < 20, la qual cosa s'haurà de justificar adequadament.   
Aigua potable  
- El tipus d'hidrant haurà de ser aprovat pels servicis de bombers de la població. Seran soterrats sota una rasant i s'instal·laran en una arqueta completa (per a evitar una instal·lació massa profunda) amb tapa de ferro colat. Complirà la norma UNE-23.407 i seran d'entrada recta amb brida DIN PN-16, obertura amb clau quadrada de 25 mm i disposaran de dos eixides de 2-1/2" per a muntar ràcords de 70 mm.  
- Els hidrants s'instal·laran a la part més ampla de la vorera, a la protecció d'aparcament; i si això ens porta a la necessitat d'instal·lar d'alguna peça més d'unió, esta s'hi afegirà.  
- No cal incloure una connexió d'aigua potable per parcel·la. Quan s'hi construïsca, ja se sol·licitarà i la concedirà Sorea.  
- No s'instal·larà connexió de reg ni boca de reg fora de la zona enjardinada.  
- L'empresa Sorea, concessionària del servici d'aigua potable de la població, haurà de presentar un pla de conformitat de les instal·lacions.   
Telecomunicacions  
- Cal incloure instal·lacions per a les dos operadores de telecomunicacions instal·lades a la població. Si n'hi ha cap que no estiguera interessada en la instal·lació de les seues canalitzacions, haurà de presentar-se un escrit de renúncia.  
- És necessària l'aprovació de les xarxes a instal·lar per les empreses subministradores incloses en el projecte d'urbanització.  
- La ubicació dels pedestals per a armaris estarà en parcel·les privades o estos es trobaran embeguts als murs de les tanques.  
Mobiliari urbà  
- El mobiliari urbà que s'han d'instal·lar l'hauran d'aprovar els tècnics municipals abans d'instal·lar-los.   
- Tots els elements de mobiliari urbà que siguen de fusta hauran de posseir el certificat FSC, el qual s'entregarà abans de la recepció de la urbanització.  
- És necessari afegir més senyalització, ja que la que s'inclou no es considera suficient, a més, esta senyalització haurà d'estar aprovada per la Policia Local.  
- No cal que els pals de la senyalització siguen d'alumini.  
- No haurà d'instal·lar-se mobiliari urbà de cap tipus dins de les zones verdes, per la qual cosa els bancs inclosos a la zona enjardinada hauran de traure's cap a la zona de formigó.  
Centres de transformació, baixa i mitjana tensió  
- Els centres de transformació i xarxes de distribució subterrànies de mitjana (U=20 kV) baixa tensió (U=400 V) descrits en projecte hauran d'estar d'acord amb el conveni subscrit amb Iberdrola Distribución Eléctrica, SAU.  
- Igualment, la desviació de LAMT estarà consensuat amb Electra del Maestrazgo.  
- El tram de LAMT d'Electra del Maestrazgo que discorre per damunt de la zona verda serà soterrat igualment, i es farà l'entroncament aeri subterrani al límit de la unitat d'execució.  
Enllumenat públic  
Punt de llum:  
- El punt de llum a instal·lar a les zones de trànsit rodat serà de 10 m d'altura amb columna troncocònica d'acer galvanitzat amb lluminària tipus Iridium SGS253 SON 250W DN K CR FG.  
- El punt de llum que cal instal·lar a les zones de vianants serà de característiques mecàniques del model Nikolson d'acer galvanitzat en calent pintat en color gris de 5 m d'altura amb doble lluminària per bàcul. Marca: il·luminació ATP. Model: Metropoli LP, o semblant, classe II, IP-66, IK-10, difusor vidre temperat de 5 mm de grossària, llis. Referència MET LP-150W HM color blau amb equip d'encesa d'alt factor.  
- Es tindrà especial atenció a l'hora de l'arreplega i col·locació dels bàculs en obra.  
- No es rebran els bàculs i lluminàries que presenten defectes en la pintura pel que fa a rascades produïdes durant el transport o en la fase de col·locar-los.   
- A la zona de vianants es canviarà la posició dels arbres per fanals, quedant cinc punts de llum i quatre arbres.  
Circuits, tubs quadre de comandament i projecció:  
- En el cas de tindre únicament un circuit elèctric, per cada rasa discorreran com a mínim dos tubs de 100 mm i en quedarà un de reserva. És a dir:  
Nre. de circuits = n.  
Nre. de tubs per rasa = n+1.  
- Es dividirà la instal·lació en tres circuits, un per illa i un altre per a la zona verda.  
- No es realitzaran entroncaments a les arquetes. Les tres fases més el neutre del circuit pujaran fins a la caixa registre de connexions del punt de llum on està ubicada la caixa de fusibles. Es connectarà a esta caixa la fase que li corresponga.  
- La unió des de la caixa de fusibles a l'equip de la lluminària es realitzarà amb una mànega de les característiques següents: M3 x 2,5 mm² Cu 0,6/1kV RV-K (F+N+TT) com a mínim.  
- El circuit de comandament per al control del doble nivell es realitzarà amb mànega de les característiques següents: M2 x 2,5 mm² Cu 0,6/1kV RV-K (F+N) com a mínim.  
- Cada circuit tindrà una protecció per a contactes indirectes que anirà a càrrec d'un diferencial tetrapolar de 300 mA de sensibilitat superimmunitzat. La protecció contra sobrecàrregues i curtcircuits anirà a càrrec d'un interruptor magnetotèrmic tetrapolar d'intensitat d'acord amb la càrrega que en depén, per circuit. S'instal·larà igualment un contactor tripolar classe AC-3 de TEE de Schneider Electric, o semblant, per a l'obertura i tancament automatitzada, per circuit. Igualment, i per circuit, s'instal·laran tres interruptors unipolars; un per cada fase per a labors de seguretat en el manteniment. L'aparellatge que s'utilitzarà serà de Schneider Electric.  
- Tot l'aparellatge s'ubicarà en un quadre de comandament i protecció que complirà les prescripcions de la ITC-009. Caldrà indicar la posició de la CGP i CMP als STM abans d'instal·lar-los.  
Arquetes:  
- Tots els punts d'enllumenat públic hauran de tindre la seua arqueta normalitzada, juntament amb este, per a permetre el pas del circuit o dels circuits elèctrics i connexió des d'esta al punt de llum.  
- Les arquetes seran normalitzades i estaran formades per marc, tapa i calaix de polièster tipus CAT-E40/4 enllumenat d'Aemsa. El color serà gris clar IPZ8908.  
- Les arquetes utilitzades per a realitzar girs a 90º o semblants seran de les mateixes característiques que les utilitzades per a alimentar els punts de llum, és a dir, arquetes de polièster tipus CAT-E40/4 d'Aemsa.  
Posada a terra:  
- Totes les instal·lacions, siga quin siga el material de les columnes o bàculs, disposaran d'esta instal·lació.  
- La posada a terra dels suports es realitzarà per connexió a una xarxa de terra comuna per a totes les línies que partisquen del mateix quadre de mesura, comandament i protecció, que anirà a càrrec d'un elèctrode compost per un cable unipolar aïllat, de tensió assignada 450/750 V, amb recobriment de color groc i verd, i secció mínima de 16 mm² de Cu que discorrerà per l'interior del tub acompanyant al circuit o als circuits al llarg de tot el traçat de l'enllumenat públic. A este cable es connectaran piquetes d'1,5 m de Cu en posició vertical, 14 mm de diàmetre com a mínim. Es clavarà una piqueta per cada tres suports de lluminària com a mínim.  
- L'enllaç de l'elèctrode de posada a terra amb cada suport de lluminària es realitzarà per mitjà de cable unipolar aïllat, de tensió assignada 450/750 V, amb recobriment de color groc i verd, i secció mínima de 16 mm² de Cu a l'interior de l'arqueta corresponent.   
Jardineria i complements  
Característiques dels elements proposats  
La terra vegetal d'aportació haurà de tindre les següents característiques:  
Terres de jardineria  
En qualsevol cas han d'estar exemptes de qualsevol contaminant químic i presència de residus, i hauran de complir els mínims següents:   
Textura  
Arena: 50-80%.  
Llim: 30%.  
Argila: 20%.  
Granulometria  
Fraccions superiors a 2 mm inferiors al 15% i exempts de partícules de diàmetre superior a 25 mm.  
Composició química  
Nitrogen: 15%.   
Fòsfor: 14 mg g/kg.  
Potassi: 150 m kg/kg.  
Carbonats totals: <10%.  
Matèria orgànica oxidable: 3%.  
Relació C/N: 10.  
Conductivitat elèctrica: 2 mohm/cm.  
pH: entre 6-7,8.  
Humitat: 20-25%.  
Tal com s'establix en el projecte, s'haurà d'instal·lar una malla geotèxtil.  
Per a evitar els arrossegaments per part dels elements meteorològics, s'haurà de preveure una separació física entre els tres tipus de paviments proposats, si més no, de 8 centímetres d'altura, entre les fases proposades, és a dir, terra d'alber /graves/paviment de formigó estampat.  
L'inert d'aportació per al cas de la terra d'alber estarà prou compactada per a evitar els arrossegaments.  
Els perfils de les aportacions inertes hauran d'executar-se de manera que queden perfectament horitzontals, evitant així variacions de perfil pronunciades.  
Exemplars vegetals proposats  
Amb referència als exemplars que s'ha previst aportar, s'han triat Pinus halepensis i Citrus aurantium.  
Atés el plantejament existent de les zones enjardines extensives a l'àmbit del polígon industrial format per zones amb inert i exemplars de Citrus i Pinus, s'entén que la proposta no és adequada.  
El gènere Pinus s'entén no adequat per al cinturó periurbà d'integració amb zones de cultiu de secà composta majoritàriament per exemplars d'Olea, Ceratonia i Prunus amygdalus, que s'entenen més apropiats que l'espècie proposada, desplaçant la predominança del Pinus a zones forestals.   
No obstant això, la configuració de la zona verda proposada, de caràcter obert amb zones de descans previstes per mitjà de bancs, s'entén que els exemplars que hauran d'integrar-s'hi, almenys els d'alineació, haurien de ser d'un creixement relativament ràpid i de copa atapeïda, amb l'objecte d'oferir ombra, sense perdre el seu caràcter autòcton i resistents a sòls, plagues, malalties i dèficit hídric.  
Per això, es proposa el canvi d'espècie, desestimant el gènere Pinus, i reemplaçant-ho per altres espècies, com el Celtis australis.  
No s'emeten objeccions pel que fa a la proposta d'implantació dels exemplars de Citrus aurantium.  
Els exemplars hauran d'anar previstos d'un tutor, de 60 mm de diàmetre, si més no, amb unions elàstiques.  
Reg de la zona verd  
No s'hi preveu la instal·lació de cap reg.  
No incloure el reg origina el següent:  
Minves durant el procés d'arrelament dels exemplars incorporats (no es pot obviar el reg confiant en el caràcter autòcton de les espècies: l'exemplar ho és, però l'entorn i les condicions d'ús no).  
Increment important de costos municipals del servici públic de manteniment de les zones enjardinades, ja que s'haurà de fer el reg manual amb equips proveïts de cisterna.  
Per tant, no hauria de ser aprovat sense la introducció d'un sistema de reg localitzat convenientment dimensionat  
Totes les espècies llenyoses que s'hi instal·len hauran de disposar d'un certificat de garantia, si més no, d'un any contra possibles baixes per falta d'arrelament.  
Mobiliari urbà  
Tal com s'especifica en el projecte. en tots els elements que s'aporten que continguen fusta, esta haurà d'estar certificada per l'FSC. S'haurà d'aportar certificat en el moment de la realització de la visita de recepció.  
Contenidors de residus  
No es preveu la instal·lació de contenidors per a l'arreplega de residus assimilables a urbans en el projecte d'urbanització, que haurien d'incloure's, convenientment dimensionat el nombre i la ubicació, per a donar servici a les indústries que s'implanten.  
Hauran d'incloure's papereres a la zona enjardinada.  
Condicions complementàries i no previstes en este informe  
De manera complementària i en allò no previst en este informe s'aplicarà de manera obligatòria el compliment de les Normes Tècniques de Jardineria (NTJ).  
1. S'inclourà prèviament a l'inici de les obres, el document de gestió de residus.  
2 Igualment, prèviament a l'inici de les obres, s'haurà d'aportar els informes sectorials de les empreses subministradores de servicis i de les titulars d'infraestructures existents. Les obres no tingudes en compte en el projecte d'urbanització que, per exigències legals de les companyies mencionades, hagen de tindre's en compte per a l'execució de l'obra urbanitzadora i no hagen sigut previstes en el projecte, en el cas que hagueren pogut ser tingudes en compte, seran costejades per l'urbanitzador sense possibilitat de repercussió als propietaris.  
Segon  
Modificar el projecte de reparcel·lació de l'àmbit unitat d'execució número 4 Collet I del Pla General d'Ordenació Urbana de Benicarló, presentat per l'agent urbanitzador, Agustín Sansano Sanz, de conformitat amb el que establix l'informe de l'arquitecte municipal, el senyor Pérez Lores, de data 15 de setembre de 2008:  
1. Haurà de procedir-se a l'estudi de la titularitat reclamada per Sepiva sobre la finca denominada B en este projecte. Igualment, s'haurà de procedir, si és el cas, a l'adjudicació de la parcel·la corresponent o, si això no fóra possible per quantia dels drets, s'estimarà la compensació corresponent, que haurà d'incorporar-se al quadre de liquidació com a càrrega a repartir entre la totalitat dels propietaris afectats.  
2. D'altra banda, haurà d'incorporar les parcel·les sense aprofitament lucratiu, amb destinació a centres de transformació, que quedaran vinculades al conjunt de propietaris com a dotacions privades a cedir a la companyia subministradora.  
3. De conformitat amb l'acord d'aprovació de l'estudi de detall i el text modificat número 1 del projecte de reparcel·lació, l'urbanitzador haurà de tindre en compte en el desenvolupament de l'obra l'al·legació presentada per l'afectat, Granja Vicent, SL, a fi de poder comprovar i, si és el cas, incorporar, les indemnitzacions o les reposicions necessàries de les instal·lacions existents en l'àmbit i que afecten la granja ubicada en el sòl limítrof.   
Tercer  
No aprovar la imposició i el càlcul de les quotes d'urbanització de conformitat amb la memòria justificativa d'estes quotes d'urbanització, que figuren en l'expedient de referència, de conformitat amb el que disposa l'informe de l'arquitecte municipal, el senyor Pérez Lores, de data 15 de setembre de 2008, quan indica que des del punt de vista formal, el document es troba adequat. No obstant això, en primer lloc, no s'ha produït la inscripció registral de les finques adjudicades, per la qual cosa no s'ha finalitzat el procés de reparcel·lació, no considerant-se procedent la liquidació de la totalitat dels honoraris corresponents a esta fase.  
D'una altra banda, el dit compte haurà de ser modificat per a incorporar les modificacions derivades de l'annex del projecte de reparcel·lació, ja que este no ha tingut en compte la totalitat de les finques originals. D'esta manera, una vegada modificat el projecte de reparcel·lació, podrà liquidar-se la primera quota plantejada (indemnitzacions) per a poder inscriure adequadament el document administratiu redactat d'acord amb el modificat.  
Quart  
Notificar esta resolució als interessats i ordenar-ne la publicació en el Butlletí Oficial de la Província de Castelló i en el Diari Oficial de la Comunitat Valenciana, segons disposen els articles 152 i següents de la Llei 16/2005, de 30 de desembre, Urbanística Valenciana, indicant que contra esta, que posa fi a la via administrativa, es pot interposar recurs potestatiu de reposició davant de l'Alcaldia en el termini d'un mes (articles 52 de la Llei 7/1985, de Bases del Règim Local, i 107 i següents de la Llei 30/1992, de Règim Jurídic de les Administracions Públiques i del Procediment Administratiu Comú), o bé, recurs contenciós administratiu davant del Jutjat Contenciós Administratiu de Castelló en el termini de dos mesos (articles 8, 45 i 46 de la Llei 29/1998, de 13 de juliol, reguladora de la Jurisdicció Contenciosa Administrativa). Els esmentats terminis es computaran des de l'endemà de la publicació d'esta resolució.  
Benicarló, 2 d'octubre de 2008.- El tinent d'alcalde delegat de l'Àrea d'Urbanisme: Antonio Conca Caballero.